Versilia

La Versilia (Ersìlia o Ersìglia 'n lumbart oriental; Versilia in lumbart ocidental) l’è ü tòch de riviera o de còsta de mar che la taca a mut (nòrd) apéna sóta Marina de Masa, che però l’è mia Ersilia e l’è ‘n pruìnsa de Masa Carara, e la ria a mesdé (sud) fina a Torre del Lago ‘n pruìnsa de Luca o ach fina a la Bocca d’Arno ‘n pruìnsa de Pisa.

 La Ersìlia del turismo e la Ersìlia stòrega 
Gh’è dò tipi de Ersilia, chèla del turismo che la gh’à sö la còsta i paìs de: 

Forte dei Marmi che l’ fà cümü desperlü,
Marina de Pietrasanta che l’è ‘l tòch söl mar de Pietrasanta,
Lido di Camaiore che l’è ‘l tòch söl mar de Camaiore,
Viareggio che l’ fà cümü desperlü. 

e quach chilòmeter de luntà del mar gh’è i cümü de Pietrasanta, de Camaiore e la frasiù de Torre del Lago che l'è in del teritòre de Viareggio.

E pò gh’è la Ersìlia stòrega, ‘ndóe i tróa pòst dóma Marina di Pietrasanta e Forte dei Marmi söl mar e apéna dré al mar Pietrasanta e Serravezza per rià sèmper piö de luntà dal mar fina a i paìs a i pé di Alp Apuane: Cardoso, Farnocchia e Stazzema. 

Chèsta Ersilia l’è chèla che la se tróa 'ntùren al torènt Versilia. Viareggio l’è fò da chèsta Ersilia e de fati l’è ciamada da i versiliani doc la capitàl abusiva de la Ersilia.

 Turismo de sciòre 
La Ersilia l’è ü pòst de mar pròpe famùs e cognusìt ‘n töt ol mónt, per ès piö precìs suradetöt Forte dei Marmi e Viareggio i è famùs e cognusìcc, tat che d’estàt i vé ‘n vacansa in chi dù paìs ché tace vip; insóma i è di pòscc de sciòre. 

La Ersilia l’è isé famusa ach grasie a di film che i è stai giràcc pròpe a Forte dei Marmi compàgn de Sapore di Sale con di atùr compàgn del Jerry Calà.

 I spiage 
La spiagia de la Ersilia l’è töta de sabia fina e zaldina e l’è granda, ma pròpe granda, tat che cóme negót ghe sarà tra i 100 e i 150 méter de spiagia tra ‘l mar e ‘l lungomàr. 

De sólet i stabilimènc balneàr i ghà de prensépe la cà del concesiunàr de l’istabilimènt che da la banda del lungomàr la pöl iga pò di negòse. Lé apröf gh’è pò l’öfese del concesiunàr, ol bar, i cabine, i bagn, i dòce, i zöch per i s-cetì e ‘n di bagn piö bèi pò la piscina. A ‘ndà ‘nacc gh’è alméno 20 file de ombrelù e se stà bèi larch, mia schisàcc e tacàcc ü co l’óter, e pò denàcc a la prima fila gh’è amò alméno 30 mèter de spiagia, ‘ndó ghe stà ‘l bagnino.

Suradetöt a Marina di Pietrasanta, ‘ndóe la spiagia l’è amò piö granda, gh’è ach ol pòst per i machine e de sólet i gh’è da i 20 a i 40 machine per stabilimènt parchegiade sö la spiagia.

 Ol mar 
L’aqua l’è basa, ma pròpe basa per tace méter, per i prim 20 méter de sólet la ria piö o méno al zenöcc; s’pöl ‘ndà ‘n là ‘n del mar per 50 – 100 méter e se tóca amò e ‘l fónt l’è töt de sabia.
L’aqua l’è ciara, ma apéna i unde i vé ü falì piö fórte o apéna gh’è tata zét ‘n aqua, söbét la é tróbia.

 La pista di bici 
In banda al lungomàr gh’è öna bèla pista per i bici che la à da Forte dei Marmi zó ‘nfina a Viareggio e la biciclèta l’è ‘l ideàl per möès ‘n Versilia.

 I Alp Apuane e ‘l lach de Massaciuccoli 
A matina (est) de la Ersilia gh’è i Alp Apuane a mut (nord), che i si èt bè dal mar, e gh'è pò 'l lach de Massaciuccoli che l'è piö a mesdé (sud).

 I locai 
La Ersilia l’è piéna de dèi locài, de balère e de discoteche, quase sèmper sö la spiagia e 'l piö famùs de töcc l’è la Capannina di Franceschi a Forte dei Marmi.

Gh’è pò ol Seven Apple, la Bussola e 'l Twiga a Marina di Pietrasanta, ol Terrazza Inside al Lido di Camaiore.

Per girà i lòcai gh’è pò ol Versilia Night che l’è ü pülman che l’ gira töta la nòcc ‘nfina a la dé da Forte dei Marmi ‘nfina a Viareggio.

 Ol sito internet 
www.versilia.org

Categoria:Toscana